Mestské zastupiteľstvo v Košiciach uznesením č. 1246/2006 prijatým na svojom 17. mimoriadnom rokovaní dňa 14. novembra 2006 podľa § 6 zákona č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov ustanovuje :

Všeobecne záväzné nariadenie mesta Košice č. 85
o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva
(nariadenie o dani za parkovanie)

§ 1
Účel a predmet

     Toto všeobecne záväzné nariadenie (ďalej len „nariadenie") upravuje daň za užívanie verejného priestranstva na dočasné parkovanie motorového vozidla (ďalej len „daň za parkovanie“) v zóne plateného parkovania, ako aj na vyhradených parkovacích miestach na ostatnom území mesta Košice (ďalej len „mesto“) mimo zóny s režimom plateného parkovania. 

§ 2
Daňovník

     Daňovníkom je fyzická alebo právnická osoba, ktorá verejné priestranstvo užíva.

§ 3
Základ dane

     Základ dane za užívanie verejného priestranstva na dočasné parkovanie motorového vozidla je parkovacie miesto.

§ 4 
Vznik a zánik daňovej povinnosti

(1)	Daňová povinnosť vzniká začatím užívania verejného priestranstva na dočasné parkovanie motorového vozidla a zaniká skončením užívania verejného priestranstva.

     (2)  Začiatkom užívania verejného priestranstva je presný čas zaparkovania motorového vozidla na parkovisku a ukončením užívania verejného priestranstva je presný čas odchodu motorového vozidla z parkoviska.

§ 5
Spôsob vyberania dane

     (1) Pri dočasnom parkovaní motorového vozidla na vyhradenom priestore verejného priestranstva sa daň vyberá prostredníctvom parkovacieho automatu, ktorý vydá parkovací lístok alebo úhrady parkovacej karty.

      (2) Pri parkovacích kartách uvedených v § 11 s výnimkou jednorázovej a bezplatnej karty je daňovník povinný uhradiť daň v hotovosti pri prevzatí rozhodnutia alebo parkovacej karty, pokiaľ správa dane v rozhodnutí neurčí splatnosť inak, v pokladni Mesta Košice.

§ 6
Oznamovacie povinnosť

     (1) Daňovník je povinný oznámiť vznik daňovej povinnosti správcovi dane bezodkladne pri vjazde na parkovisko zakúpením parkovacieho lístka z parkovacieho automatu alebo vyznačením jednorázovej parkovacej karty dátumom a hodinou parkovania, na uzavretých rampových parkoviskách vyzdvihnutím parkovacieho lístka pri vjazde na parkovisko.

     (2) Doklad o zaplatení dane za dočasné parkovanie, t.j. parkovací lístok z parkovacieho automatu alebo správne vyznačenú jednorázovú parkovaciu kartu podľa odseku 1 alebo parkovacie karty uvedené v § 11 ods. 3 písm. b) až h) tohto nariadenia je povinný uložiť na viditeľnom mieste za predným sklom vozidla tak, aby bolo možné skontrolovať uvedené údaje z vonkajšej strany čelného skla vozidla.      

§ 7
Splatnosť dane

     (1) Daň je splatná pri vjazde motorového vozidla na parkovisko. Dokladom o zaplatení dane za parkovanie v zóne plateného parkovania je parkovací lístok vydaný parkovacím automatom alebo parkovacia karta, ktorú je daňovník (vodič motorového vozidla) povinný správne označiť a umiestniť dovnútra za predné sklo vozidla na viditeľné miesto tak, aby bolo možné skontrolovať uvedené údaje z vonkajšej strany čelného skla vozidla. Návod na obsluhu parkovacieho automatu je uvedený na čelnej strane automatu.

     (2) Pri predpokladanej dobe parkovania dlhšej ako jedna hodina je daňovník povinný označiť primeraný počet parkovacích kariet.

     (3) Parkovanie vozidiel mimo vymedzenú dobu povinného platenia dane sa nezdaňuje.

     (4) Na uzavretých rampových parkoviskách je daň splatná pri výjazde z parkoviska.

§ 8
Sadzba dane

     (1) Za dočasné parkovanie motorového vozidla je sadzba za každú aj začatú hodinu a jedno parkovacie miesto.

     (2) Sadzba dane za parkovacie miesto je nasledovná:     
a)	neprenosná parkovacia karta      
    1.  9.000,- Sk/rok
    2.  6.000,- Sk/polrok
    3.  1.200,- Sk/mesiac,	
b)	prenosná parkovacia karta
    1. 14.000,- Sk/rok
    2.   9.000,- Sk/polrok,   	
c)	vyhradzovacia parkovacia karta v zóne plateného parkovania
    1. v centrálnej mestskej zóne na uliciach Hlavná, Kasárenské námestie, Alžbetina, Mäsiarska   a Kováčska za každé parkovacie miesto                         36.000,- Sk/rok,
    2. na ostatných parkovacích miestach okrem miest podľa bodu 1. 
         2.1. pre 1 až 2 miesta                                                            25.000,- Sk/miesto/rok
         2.2. pre 3 až 5 miest                                                              30.000,- Sk/miesto/rok 
         2.3. pre 6 a viac miest                                                            35.000,- Sk/miesto/rok,	
d)	vyhradené parkovacie miesto na ostatnom území mesta mimo zóny plateného parkovania
    1. pre fyzické osoby v mieste bydliska                                                    8.000,- Sk/rok
    2. pre právnické osoby a fyzické osoby – podnikateľov                         15.000,- Sk/rok,         	
e)	rezidentská parkovacia karta
    1.dôchodcovia do 70 rokov                                                                          100,- Sk/rok
    2.ostatní obyvatelia                                                                                   1.000,- Sk/rok,    	
f)	centrálna mestská zóna ohraničená ulicami Moyzesova, Hviezdoslavova, Štefánikova, Protifašistických  bojovníkov,   Námestie   Osloboditeľov  a   Štúrova,  okrem   týchto   hraničných ulíc                                                                                                  30,- Sk/hod.	
g)	ulice centrálnej mestskej zóny Moyzesova, Hviezdoslavova, Štefánikova, Protifašistických bojovníkov, Námestie Osloboditeľov, Štúrova a ďalej ulice Strojárenská, Južná trieda 1 až 9, Dávida Feju, Galenova, Šrobárova a Dr. Kostlivého       15,- Sk/hod. 	
h)	Všešportový areál, ulica Pri prachárni                                                              15,- Sk/deň	
i)	ostatné parkoviská podľa prílohy č. 1 okrem parkovísk uvedených v písm. g) tohto nariadenia a Staničné námestie                                                                       10,- Sk/hod. 	
j)	autobusy, nákladné automobily a ich účelové modifikácie                            120,- Sk/hod..	

§ 9
Zóna plateného parkovania

     (1) Zóna plateného parkovania je časť územia mesta, na ktorom je povinné platenie dane                         za parkovanie. Túto zónu tvoria :
a) centrálna mestská zóna (ďalej len „CMZ“) ohraničená ulicami Kuzmányho, Hviezdoslavova, Štefánikova, Protifašistických bojovníkov, Palackého, Štúrova,
b)   ďalšie verejné parkoviská, ktorých zoznam tvorí prílohu č. 1 tohto nariadenia.

     (2) Začiatok a koniec zóny plateného parkovania sú vyznačené zvislými dopravnými značkami podľa osobitného predpisu1) a sú uvedené v prílohe č. 2 tohto nariadenia. Doba povinného platenia dane za parkovanie je pondelok - sobota: 07.00 hod. - 19.00 hod. Doba povinného platenia dane za parkovanie na parkovisku Všešportového areálu a na parkovisku na ulici pri Prachárni je pondelok - - nedeľa od 7.00 hod. do 19.00 hod. 

   (3) V zóne plateného parkovania môže vozidlo parkovať len na:
a)	verejných parkoviskách s parkovacími automatmi, označených dopravnými značkami,)	
b)	ostatných parkoviskách označených dopravnými značkami,1)	
c)	vyhradených parkovacích miestach označených značkou "P - RÉSERVÉ" a vodorovným značením.1)	

     (4) Podmienky parkovania na každom parkovisku budú vyznačené zvislou dopravnou značkou označujúcou parkovisko v dodatkovej tabuľke umiestnenej pod značkou.

     (5) Za parkovanie na vyššie uvedených parkoviskách sa platí daň za parkovanie. Sadzby dane za parkovacie miesta sú uvedené v § 8 tohto nariadenia. 

 § 10
Vyhradené parkovacie miesta

     (1) Vyhradené parkovacie miesta sú označené dopravnou značkou "P-RÉSERVÉ" s dodatkovou tabuľou označujúcou oprávneného užívateľa s prípadným doplnením čísla parkovacieho miesta a vodorovným dopravným značením.1) Náklady spojené so zriadením vyhradeného parkovacieho miesta znáša užívateľ. Od zaplatenia týchto nákladov sú oslobodené osoby zdravotne ťažko postihnuté.

     (2) Užívateľom vyhradeného parkovacieho miesta môže byť právnická alebo fyzická osoba, pre ktorú je toto miesto vyhradené. 

     (3) Užívateľ vyhradeného parkovacieho miesta je povinný umiestniť na viditeľné miesto za predné sklo vozidla platnú vyhradzovaciu parkovaciu kartu, okrem užívateľov vyhradených parkovacích miest na ostatnom území mesta mimo zóny plateného parkovania.  

     (4) Mesto Košice môže vyznačiť primeraný počet vyhradených parkovacích miest na účely zásobovania na základe žiadosti. Vozidlo zásobovania môže na takto vyhradenom parkovacom mieste zastaviť na dobu nevyhnutne potrebnú na naloženie a vyloženie nákladu. Vodič vozidla nie je povinný použiť parkovaciu kartu. 

     (5) Vyhradené parkovacie miesta podľa ods. 4 tohto paragrafu sú označené dopravnou značkou1) s dodatkovou tabuľou "Len zásobovanie". 

     (6) Na vyhradenom parkovisku môže zastaviť bez použitia parkovacej karty vozidlo, ak ide o zastavenie a státie nepresahujúce 3 minúty, ktoré neohrozí ani neobmedzí ostatných účastníkov cestnej premávky, prípadne neobmedzí vodičov vozidiel, pre ktorých je parkovisko vyhradené.1)

     (7) Správca dane určí primeraný počet bezplatných vyhradených parkovacích miest pre orgány bezpečnostných zložiek, zdravotníckej a záchranárskej služby, Hasičského a záchranného zboru a pre telesne postihnutých občanov. 

§ 11
Parkovacie karty

     (1) Parkovacie karty sú karty vydávané správcom dane, Mestom Košice oprávňujúce držiteľa na parkovanie v zóne plateného parkovania.  

     (2) Fyzická alebo právnická osoba má možnosť zakúpenia parkovacej karty na Magistráte mesta Košice a na ďalších určených miestach. Daň za parkovanie z predaja parkovacích kariet je príjmom mestského rozpočtu. 

     (3) Druhy parkovacích kariet: 
a)	jednorazová - parkovacia karta, ktorá oprávňuje vozidlo parkovať na parkovacom mieste                 bez parkovacieho automatu max. 1 hod. Vodič na parkovacej karte vyznačí mesiac, deň, hodinu a minútu zaparkovania; pri dlhšej dobe parkovania ako 1 hodinu je vodič povinný označiť primeraný počet jednorazových parkovacích kariet,	
b)	neprenosná - parkovacia karta, ktorá umožňuje parkovať bez časového obmedzenia vozidlu, ktorého evidenčné číslo vozidla je na tejto parkovacej karte vyznačená; neprenosné parkovacie karty sa vydávajú na obdobie mesiaca, pol roka a roka,	
c)	prenosná - parkovacia karta, ktorá umožňuje ktorémukoľvek vozidlu predplatiteľa parkovať bez časového obmedzenia; prenosné parkovacie karty sa vydávajú na obdobie pol roka a roka,	
d)	vyhradzovacia - parkovacia karta, ktorá umožňuje vozidlu parkovať na vyhradenom parkovacom mieste bez časového obmedzenia; vydáva sa na obdobie jedného roka,	
e)	rezidentská – karta, ktorá slúži na parkovanie vozidiel obyvateľa trvale prihláseného k pobytu v tejto zóne a je vystavená na konkrétne evidenčné číslo vozidla, pričom táto karta platí len pre päť najbližších ulíc k miestu trvalého pobytu, ktoré sú uvedené na parkovacej karte; vydáva sa na obdobie jedného roka,	
f)	služobná bezplatná parkovacia karta – pre služobné motorové vozidlá Magistrátu mesta Košice a mestských častí, pre rozpočtové a príspevkové organizácie, materské školy a základné školy, ktorých zriaďovateľom je Mesto Košice, je vydávaná na základe písomnej žiadosti. Platí v celej zóne plateného parkovania, pre konkrétne evidenčné číslo motorového vozidla; vydáva sa na obdobie jedného roka,	
g)

	neprenosná bezplatná parkovacie karta - pre primátora mesta, námestníkov primátora mesta, starostov mestských častí, riaditeľa Magistrátu mesta Košice, hlavného kontrolóra, náčelníka mestskej polície, poslancov MsZ v Košiciach, predsedu VÚC, starostov obcí Košického okresu, vybraných zamestnancom Mesta Košice, ktorí si plnia pracovné povinnosti súkromnými motorovými vozidlami, platí v celej zóne plateného parkovania, pre konkrétne evidenčné číslo motorového vozidla; vydáva sa na obdobie jedného roka. 	
h)	parkovacia karta pre obyvateľa mesta vo veku nad 70 rokov.	

     (4) Na vydanie rezidentskej parkovacej karty podľa písm. e) má nárok fyzická osoba prihlásená na trvalý pobyt v zóne a vlastní motorové vozidlo, ktoré nie je využívané na podnikateľskú činnosť. Na vydanie rezidentskej parkovacej karty je potrebné preukázať sa občianskym preukazom a predložiť osvedčenie o evidencii vozidla. 

     (5) Držiteľ rezidentskej parkovacej karty a parkovacej karty podľa § 11 ods. 3 písmeno h) (dôchodca) má nárok na vydanie tejto parkovacej karty pre jedno vozidlo.  

     (6) Zmenu evidenčného čísla vozidla, poškodenie alebo stratu parkovacej karty je potrebné nahlásiť správcovi dane, Mestu Košice, ktoré na požiadanie vydá novú parkovaciu kartu. V prípade žiadosti o vystavenie parkovacej karty z dôvodu zmeny evidenčného čísla motorového vozidla, straty parkovacej karty (v rámci platnosti pôvodnej parkovacej karty) je držiteľ povinný uhradiť Mestu Košice náklady spojené s vyhotovením parkovacej karty vo výške 50,- Sk a to v hotovosti v pokladni Mesta Košice. Parkovacia karta je vlastníctvom Mesta Košice.

§ 12
Oslobodenie od dane za parkovanie

     Nárok na oslobodenie od dane za parkovanie majú: 
a)	telesne postihnutý občan, ktorý je držiteľom preukazu osoba ťažko postihnutá na zdraví alebo osoba ťažko pohybovo postihnutá; takýto občan je povinný tieto skutočnosti preukázať,	
b)	vozidlá zdravotníckej služby pri pracovnom výkone,	
c)	vozidlá ozbrojených síl a zborov a poriadkových útvarov mesta pri služobnom výkone,	
d)	vozidlá pohotovostných alebo havarijných služieb pri pracovnom výkone,	
e)	vozidlá požiarneho zboru pri pracovnom výkone,	
f)	obyvateľ mesta vo veku nad 70 rokov s platným vodičským oprávnením, ktorý je 
vlastníkom motorového vozidla,	
g)	vozidlá prepravnej služby pri výkone sociálnej služby podľa osobitného predpisu2),	
h)	primátor mesta, námestník primátora mesta, starostovia mestských častí, riaditeľ Magistrátu mesta Košice, hlavný kontrolór, náčelník mestskej polície, poslanci MsZ v Košiciach, predseda VÚC, starostovia obcí Košického okresu, vybraní zamestnanci Mesta Košice, ktorí si plnia pracovné povinnosti súkromnými motorovými vozidlami.	

§ 13
Spoločné ustanovenie

     (1) Pri porušení zákonných povinností a povinností upravených týmto VZN zo strany daňovníkov bude správca dane postupovať v súlade so zákonom č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. 

    (2) Veci neupravené týmto nariadením sa riadia osobitnými predpismi.3)

§ 14
Zrušovacie ustanovenia

     Zrušuje sa všeobecne záväzné nariadenie mesta Košice č. 68 o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva schválené uznesením MZ v Košiciach č. 625/2004 v znení zmien a doplnkov vykonaných uznesením MZ v Košiciach č. 1035/2006.  

§ 15
Prechodné ustanovenia

     Daňové konania začaté pred účinnosťou tohto všeobecne záväzného nariadenia, dokončia sa  podľa doterajšieho Všeobecne záväzného nariadenia mesta Košice č. 68.

§ 16
Účinnosť

     Toto nariadenie nadobúda účinnosť 1. januára 2007. 

Ing. František  K n a p í k 
primátor mesta Košice

Zverejnené:  23.11.2006